Geniul Guvernului Dăncilă: în plină amenințare a pestei, s-a ordonat eliminarea controlului veterinar din primăvară, economisind 6 milioane de euro și pierzând aproape un miliard! Libertatea publică documentele oficiale prin care șeful ANSVSA Geronimo Brănescu a oprit medicii veterinari să facă obișnuita inspecție a animalelor în gospodării!

luni, 6 august 2018, 8:59

În fiecare an, medicii veterinari merg în bătăturile oamenilor în februarie-mai.

Însă anul acesta, pe 13 februarie 2018, când deja existau mai multe focare confirmate de pestă africană, Geronimo Brănescu a înlocuit inspecția cu o analiză din birou!

Ordinul pe care-l publicăm este un simbol pentru genul de guvernare ”din vorbe”.

Invocând probleme financiare, președintele ANSVSA Geronimo Brănescu emite Ordinul 17/2018 în care hotărăște că verificarea animalelor din februarie – mai se înlocuiește cu ”o analiză în detaliu” a trecutului!

Veterinarii protestează și îl avertizează pe Brănescu despre iminența izbucnirii molimei!

Iar estimările medicilor s-au împlinit, pentru că ele nu erau profeții, ci concluzii științifice.

Aceleași modele științifice susțin că pesta va continua acum să se extindă și că ne va costa infinit mai mult decât măsurile de prevenție.

De Mirela Neag, Răzvan Luțac și Cătălin Tolontan

26 de lei plătește statul pentru vizita unui medic veterinar într-o gospodărie.

Se verifică starea de sănătate a păsărilor de curte, a porcilor, vacilor și oilor.

Conform legislației, există două inspecții pe an – una în primăvară, cealaltă, în toamnă.

”Primăvara, noi, medicii, făceam aproximativ 1 milion de inspecții. Cei 26 de lei per gospodărie reprezintă o sumă derizorie și care nu acoperă munca reală a unui veterinar”, spune Viorel Andronie, președintele Colegiului Medicilor Veterinari.

28 de euro costă în Franța inspecția sanitară a unei gospodării, față de 26 de lei în România

6 milioane de euro achită statul, la nivelul întregii țări, pentru inspecțiile de primăvară.

Dar cineva decide ca, în primăvara lui 2018, să nu se mai facă verificările medicilor veterinari în gospodării!

A tăiat costuri de 6 milioane de euro și pierdem aproape un miliard!

Medicii veterinari protestează.

Specialiștii argumentează că, încă din iulie 2017, în România se descoperise focar de pestă africană, boală cu mortalitate de aproape 100% la porci.

La doar câteva luni după hotărârea oficială de a nu mai face inspecții sanitare, pesta porcină africană se extinde vertiginos în România.

Iar statul va plăti 6 milioane de euro, cât costau toate vizitele veterinarilor, numai unei singure ferme, cea de la Tulcea, unde deja au fost omorâți 48.030 de porci!

Nota de plată a epidemiei ”va fi de peste sute de milioane de euro, poate un miliard”, susține Asociaţia Crescătorilor şi Exportatorilor de Bovine, Ovine şi Porcine din România, citată de Agerpres.

Cine a dat ordinul să nu se facă obișnuitul control de primăvară?

În fiecare an, inspecțiile în curțile oamenilor se făceau primăvara, între februarie și mai

Geronimo Brănescu, președintele ANSVSA

Răspunsul e în documente.

Texul inițial din Ordinul ANSVSA 35/2016 referitor la inspecțiile în exploatații era următorul:

„51. Inspecţiile oficiale în exploataţiile nonprofesionale înregistrate în Registrul naţional al exploataţiilor sunt programate a se efectua în două campanii, respectiv februarie – mai şi septembrie-octombrie. După finalizarea inspecţiilor în exploataţiile nonprofesionale din perioada februarie -mai, Autoritatea Naţională Sanitară Veterinară şi pentru Siguranţa Alimentelor analizează în detaliu modalitatea de realizarea a acestora şi rezultatele obţinute”.

Pe 13 februarie 2018, președintele ANSVSA, Geronimo Brănescu schimbă regula inspecțiilor.

Geronimo Brănescu a înlocuit inspecția cu o analiză din birou!

Ordinul 17/2018, emis de Geronimo Brănescu, are următorul conținut:

„51. În perioada martie-iulie, Autoritatea Naţională Sanitară Veterinară şi pentru Siguranţa Animalelor analizează în detaliu modalitatea de realizare a inspecţiilor oficiale în exploataţiile nonprofesionale înregistrate în Registrul specific al exploataţiilor şi rezultatele obţinute în anii precedenţi. Inspecţiile în exploataţiile nonprofesionale se desfăşoară în perioada septembrie-octombrie”.

O inspecție certă, cea din primăvară, a fost înlocuită cu o ”analiză în detaliu” a ceea ce s-a făcut în anii trecuți!

Analiza din birou a trecutului nu costă nimic, dar nici nu previne pesta porcină!

Ordinul ANSVSA 35/2016 (sus), modificat prin Ordinul 17/2018 (jos), prin care inspecția veterinară din gospodării, din februarie-mai 2018, a fost înlocuită cu o analiză din birou!

Toți oamenii și documentele ignorate de președinte

Geronimo Brănescu este avertizat că face o mare eroare.

Sunt numeroase semne de care președintele Sanepidului veterinar nu ține seama:

Analiza de risc a ANSVSA din 2016.

Auditul cu avertisment al Comisiei Europene din februarie 2017.

Focarul descoperit la Satu-Mare în iulie 2017.

Celelalte focare descoperite în Tulcea în iarna 2017-2018.

În plus, medicii veterinari întocmesc propriile adrese către instituția condusă de Geronimo Brănescu.

Dr. Viorel Andronie, șeful Colegiului Medicilor Veterinari din România, prin semnătura căruia Brănescu a fost avertizat de pericolul eliminării inspecției din primăvară

”Vă adresăm rugămintea de a urgenta demararea inspecțiilor!” Nr. 448 / 08.02.2018

”Având în vedere prevederile Ordinului președintelui ANSVSA nr. 35/2016 care menționează în Anexa nr. 1 în Notă pct. 51 că “inspecțiile oficiale în exploatațiile nonprofesionale înregistrate în Registrul național al exploatațiilor sunt programate a se efectua în două campanii, respectiv februarie – mai și septembrie – octombrie”, vă adresăm rugămintea de a urgenta demararea acestei acțiuni cât mai curând posibil”.

Alertați că președintele Brănescu nu doar că nu urgentează inspecțiile din primăvară, ci ordonă să le anuleze, doctorul Viorel Andronie revine imediat, cu un alt memoriu.

Adresa nr. 448 / 08.02.2018, semnată de Dr. Viorel Andronie

Veterinarii invocă explicit pesta porcină Nr. 623 / 23.02.2018

“Referitor la proiectul de Ordin pentru modificarea Ordinului 35/2016 postat în data de 14.02.2018 fără referatul de aprobare, Colegiul Medicilor Veterinari în temeiul prevederilor Legii 52/2003 și ale Legii 160/1998 vă transmite propunerea ca Punctul 51 al Notei din Anexa nr. I la Ordin să nu se modifice”.

Suntem în februarie 2018 și printre argumentele memoriului lor, veterinarii aduc explicit pesta porcină!

”În contextual focarelor de pestă porcină africană considerăm oportună efectuarea inspecțiilor în lunile februarie – mai” Adresa Colegiului Medicilor Veterinari, 23 februarie 2018, către Geronimo Brănescu

Șeful ANSVSA spune, în continuare, ”Nu”.

Nu se vor face inspecții în primăvara lui 2018, ci abia în toamnă, așa rămâne, zice Brănescu!

Astăzi, la câteva luni de la ordinul său, România are 550 de focare de pestă porcină.

În toamnă, inspecțiile se vor face cu pușca sau cu popa animalelor – buldozerul care îngroapă cadavre.

Geronimo Brănescu nu a răspuns încă întrebărilor puse de Libertatea.

A fost însă, duminică după-amiază în studioul B1 TV. A vorbit despre ”implementări” și ”upgradări”.

Rugat să ofere un exemplu concret de decizie luată de el pentru e preveni pesta, Geronimo Brănescu a spus: „Am organizat un workshop cu vânătorii, la Braşov!”.

În fața unui moderator care nu l-a deranjat, şeful ANSVSA a asigurat apoi publicul că „în întreaga lume nu se face mai mult decât face România în acest moment!”.

Este o frază care seamănă ca două picături de apă cu cea rostită după dezastrul de la Colectiv, când familiile erau asigurate că „avem condiţii ca-n Germania, în nici o altă țară nu se poate afce mai mult pentru ei!”.

Un purcel mort aruncat în remorca unui tractor, alături de celelalte leșuri, în satul Luciu, Ialomița FOTO Vlad Chirea (Libertatea)